Realistisk og god tv-serie om krigen i Ukraina
Tv-serien «Vi som ble igjen» handler om livet til dem som ikke flyktet fra Ukraina. Dramaserien består av seks episoder som byr på gripende bilder fra det krigsherjede landet. TV-SERIE: «Vi som ble igjen», ukrainsk dramaserie i 6 deler. Premiere på NRK onsdag 21. februar. Serieskaper: Anastasiia Lodkina. Det finnes nesten 6 millioner ukrainske krigsflyktninger i eksil. I tillegg er 3,7 millioner mennesker internt fordrevet i det krigsherjede landet. Denne tv-serien handler om dem som ikke reiste. «Vi som ble igjen» skildrer livet til folk som av forskjellige grunner ikke flyktet fra Ukraina, da den russiske invasjonen fant sted for to år siden 24. februar. Skildringen av vanlige folk – sånne som deg og meg – som plutselig befinner seg i krig, er ikke bare realistisk, den er god. Selv var jeg til stede i Ukraina i den første, kaotiske fasen av krigen som reporter for Aftenbladet. Russiske tropper rykket truende fram mot den ukrainske hovedstaden Kyiv. Jeg gikk til fots over grensen fra Polen sammen med kollega Finn E. Våga. Vi gikk i motsatt retning av en 17 kilometer lang kø av hutrende flyktninger i 15 minusgrader. Slik det var «Vi som ble igjen» får nakkehårene mine til å reise seg. Serien kaster meg tilbake til Ukraina, for det var jo akkurat slik det var. Det var akkurat så kaotisk og usikkert som det skildres her. Det var samtidig like behersket og overraskende rolig. Og så var det en voldsom motstandsvilje. En vilje som gjør at Ukraina fortsatt eksisterer, to år senere. Det var også et angrep på et middelklassesamfunn ikke ulikt vårt eget. Og så ligner han far i seriens første episode veldig på min gode kontakt i Ukraina som lot meg sove på sofaen i kjernefamiliens moderne leilighet, mens han tålmodig og med stoisk ro brukte et døgns tid på å få ektefelle og barn ut av landet. De havnet forresten i Norge. Flyalarmen gikk ustanselig. Vinduer ble teipet over i stjernemønster for å stå best mulig imot trykkbølger fra bombe- og raketteksplosjoner. Alle var skeptiske til fremmede som kunne være sabotører eller russiske spioner. Vi måtte alle overnatte der vi befant oss, idet portforbudet satte inn om kvelden, og hvis vi ikke hadde tilgang til bomberom sprang vi ned i kjelleren eller i verste fall inn på badet. Det var slik det var. Og det er slik det skildres i «Vi som ble igjen». Serien består av seks frittstående fortellinger. Den første handler om en moderne middelklassefamilie som prøver å komme seg av gårde fra Kyiv. De var ikke alene om det. Rundt 2 millioner av storbyens 4 millioner innbyggere kom seg unna i løpet av den første krigsuken. En god del av dem har vendt tilbake. Slik det er I andre episode møter vi de ansatte i Kyivs zoo. Dyrehagen som ligger et stykke utenfor byen ble okkupert i 34 dager av russiske tropper. To dyr døde, begge av hjertestans. Resten av dyrene greide de ansatte å redde gjennom heroisk innsats. Dette er en episode som skildrer samholdet blant mennesker som ristes sammen av dramatiske omstendigheter. Tredje episode forteller om dem som ble hjemløse. Om jakten på en tilværelse, og en mening med den. I fjerde episode møter vi det ukrainske popikonet som nekter å flykte. Som finner fram et glass russisk kaviar og sin fineste whisky mens den luksuriøse boligblokken tømmes for velstående naboer. Gjennom intervjuer i ukrainske medier ble han et symbol på motstandsviljen, og samtidig en av dem som bidro til å holde humøret og moralen oppe. Det er basert på sanne historier, dette tv-dramaet. Femte episode handler om å være mor som forsøker å få barn i sikkerhet uten å greie det. Men også om den skjeve kjernefamiliens utfordringer og de voldsomme problemene det ukrainske helsevesenet ble stilt overfor da krigen var et faktum. Det siste møter vi igjen i sjette og siste episode som handler om en tysk kirurg som setter seg i bilen i Berlin og kjører til Kyiv. «Vi som ble igjen» er et aktuelt og rørende drama om det verste som har skjedd i vårt eget nabolag siden andre verdenskrig. Krigen er ikke over, den raser snart på tredje året.
Ukrainsk dramaserie «Vi som ble igjen» har premiere på NRK onsdag 21. februar.  Serieskaper Anastasiia Lodkina skildrer livet til de som valgte å bli igjen i Ukraina under den russiske invasjonen.  Serien består av seks episoder med ulike fortellinger, blant annet livet i en okkupert dyrehage og en middelklassefamilie som prøver å flykte fra Kyiv.  3,7 millioner mennesker er internt fordrevet i Ukraina og nesten 6 millioner er i eksil.